Title: ประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษเฉพาะกิจการแปรรูปสัตว์น้ำ ตามมติคณะรัฐมนตรี เมื่อวันที่ 10 พฤศจิกายน พ.ศ. 2558 (ฉบับ Update ล่าสุด)

ประกาศกระทรวงมหาดไทย

ประกาศกระทรวงมหาดไทย
เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
เฉพาะกิจการแปรรูปสัตว์น้ำ
ตามมติคณะรัฐมนตรี เมื่อวันที่ ๑๐ พฤศจิกายน พ.ศ. ๒๕๕๘[๑]

อาศัยอำนาจตามความในมาตรา
๕ แห่งพระราชบัญญัติคนเข้าเมือง พ.ศ. ๒๕๒๒ ซึ่งแก้ไขเพิ่มเติมโดยประกาศคณะรักษาความสงบแห่งชาติ
ฉบับที่ ๘๗/๒๕๕๗ ลงวันที่ ๑๐ กรกฎาคม พุทธศักราช ๒๕๕๗ เรื่อง
การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจ
และมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒ นายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรี
เมื่อวันที่ ๑๐ พฤศจิกายน พ.ศ. ๒๕๕๘ ออกประกาศไว้ ดังต่อไปนี้

ข้อ
๑  คนต่างด้าวที่จะได้รับอนุญาตให้เข้ามาอยู่ในราชอาณาจักรเป็นกรณีพิเศษเฉพาะตามประกาศนี้
หมายถึง คนต่างด้าวหลบหนีเข้าเมืองสัญชาติเมียนมา ลาว และกัมพูชา
รวมถึงผู้ติดตามซึ่งเป็นบุตรของคนต่างด้าวดังกล่าวที่อายุไม่เกินสิบแปดปี
ที่เข้ามาหรืออยู่ในราชอาณาจักรก่อนวันที่ประกาศนี้มีผลใช้บังคับ
และทำงานกับนายจ้างที่มีกิจการหลักเกี่ยวกับการแปรรูปสัตว์น้ำ
ในพื้นที่กรุงเทพมหานคร และในพื้นที่ ๒๒ จังหวัดที่มีพื้นที่ติดทะเล ได้แก่
จังหวัดกระบี่ จันทบุรี ฉะเชิงเทรา ชลบุรี ชุมพร ตราด ตรัง นครศรีธรรมราช นราธิวาส
ประจวบคีรีขันธ์ ปัตตานี พังงา เพชรบุรี ภูเก็ต ระนอง ระยอง สมุทรปราการ สมุทรสาคร
สมุทรสงคราม สุราษฎร์ธานี สงขลา และสตูล 
ทั้งนี้ ให้หมายความรวมถึงบุตรที่เกิดในราชอาณาจักรระหว่างบิดา
หรือมารดาได้รับอนุญาตให้อยู่ในราชอาณาจักร[๒]
แปรรูปสัตว์น้ำ
หมายถึงการแปรรูปและการถนอมปลา และสัตว์น้ำที่ไม่มีกระดูกสันหลัง เช่น กุ้ง ปู
หมึก หอย โดยการเตรียมและถนอมปลา และสัตว์น้ำไม่มีกระดูกสันหลัง การแช่แข็ง
การแช่เยือกแข็ง การอบแห้ง การรมควัน การหมักเค็ม การหมักในน้ำเกลือ
การบรรจุอาหารสำเร็จรูป เช่น การบรรจุกระป๋อง การผลิต
หรือผลิตภัณฑ์จากปลาและสัตว์น้ำไม่มีกระดูกสันหลังที่ปรุงสำเร็จแล่เป็นชิ้น ๆ
เพื่อเป็นอาหารสำหรับบริโภคหรือเลี้ยงสัตว์ รวมทั้งไข่ปลา
การทำน้ำปลาจากปลาและจากสัตว์ทะเลอื่น ๆ  ทั้งนี้
ให้รวมกิจกรรมในการแปรรูปและการถนอมสัตว์น้ำดังกล่าวที่กระทำบนเรือและกิจการโรงน้ำแข็งเพื่อการประมง

ข้อ
๒  คนต่างด้าวตามข้อ ๑
ที่ประสงค์จะได้รับอนุญาตให้เข้ามาอยู่ในราชอาณาจักรเป็นกรณีพิเศษตามประกาศนี้
ให้นายจ้างนำคนต่างด้าวไปรายงานตัวเพื่อยื่นคำขอจัดทำทะเบียนประวัติตรวจสุขภาพ
และขออนุญาตทำงาน ภายในเวลาระหว่างวันที่ ๒๕ พฤศจิกายน พ.ศ. ๒๕๕๘ ถึงวันที่ ๒๒
กุมภาพันธ์ พ.ศ. ๒๕๕๙ ณ
ศูนย์บริการจดทะเบียนแรงงานต่างด้าวแบบเบ็ดเสร็จในพื้นที่กรุงเทพมหานคร
หรือจังหวัดชายทะเลที่คนต่างด้าวอาศัยอยู่
สำหรับผู้ติดตามซึ่งเป็นบุตรของคนต่างด้าวที่ได้รับอนุญาตตามวรรคหนึ่ง
ต่อมามีอายุเกินสิบแปดปีให้มีสิทธิอยู่ตามสิทธิของบิดาหรือมารดา ไม่เกินวันที่ ๒๒
กุมภาพันธ์ พ.ศ. ๒๕๖๐ และต้องทำงานกับนายจ้าง[๓]

ข้อ
๓  มิให้นำมาตรา ๕๔
แห่งพระราชบัญญัติคนเข้าเมือง พ.ศ. ๒๕๒๒ มาใช้บังคับแก่คนต่างด้าวตามข้อ ๑
ที่ได้ดำเนินการตามหลักเกณฑ์ตามข้อ ๒ แห่งประกาศนี้แล้ว
ซึ่งได้รับอนุญาตให้อยู่ในราชอาณาจักรเป็นการชั่วคราวเพื่อรอการส่งกลับตามระยะเวลาที่ได้รับอนุญาตให้ทำงาน
 ทั้งนี้ ไม่เกินวันที่ ๒๔ พฤศจิกายน
พ.ศ. ๒๕๕๙

ข้อ
๔  การอนุญาตให้คนต่างด้าวอยู่ในราชอาณาจักรได้เป็นการชั่วคราวตามประกาศนี้เป็นอันสิ้นผลในกรณีอย่างใดอย่างหนึ่ง
ดังต่อไปนี้
(๑)
เป็นโรคต้องห้ามตามที่กระทรวงสาธารณสุขประกาศกำหนดหรือเป็นผู้ที่สุขภาพไม่สมบูรณ์แข็งแรงที่เป็นอุปสรรคต่อการทำงานโดยอยู่ในดุลยพินิจของแพทย์
(๒)
ต้องโทษตามคำพิพากษาถึงที่สุดให้จำคุก
เว้นแต่ความผิดซึ่งได้กระทำโดยประมาทหรือความผิดลหุโทษ
(๓)
ออกนอกเขตท้องที่จังหวัดที่ได้จัดทำทะเบียนประวัติ
หรือจังหวัดที่ได้รับอนุญาตให้ทำงาน เว้นแต่
(ก)
เพื่อปฏิบัติตามกฎหมาย ระเบียบ ข้อบังคับ เป็นพยานศาล
ได้รับหมายเรียกจากพนักงานสอบสวน มีหนังสือเรียกตัวจากหน่วยงานของรัฐในสังกัดกระทรวงแรงงาน
หรือเพื่อการรักษาพยาบาลโดยมีหนังสือหรือเอกสารที่ทางราชการออกให้แสดงในแต่ละกรณี
(ข)
ได้รับอนุญาตให้ทำงานในกิจการแปรรูปสัตว์น้ำกับนายจ้างใหม่
หรือให้เพิ่มท้องที่การทำงานไปยังท้องที่จังหวัดอื่นตามกฎหมายว่าด้วยการทำงานของคนต่างด้าว
โดยมีหนังสือหรือเอกสารที่ทางราชการออกให้แสดง
(๔)
หน่วยงานด้านความมั่นคงหรือการรักษาความสงบเรียบร้อย
รายงานว่าคนต่างด้าวดังกล่าวมีพฤติการณ์ที่ขัดต่อความสงบเรียบร้อยหรือศีลธรรมอันดีของประชาชน
หรือมีพฤติการณ์น่าเชื่อว่าเป็นภัยต่อสังคม
หรือจะก่อเหตุร้ายให้เกิดอันตรายต่อความสงบสุข
หรือความปลอดภัยของประชาชนหรือความมั่นคงแห่งราชอาณาจักร
(๕)
คนต่างด้าวถูกเลิกจ้างไม่ว่าในกรณีใด ๆ
ในกรณีตาม
(๕)
ให้นายจ้างแจ้งให้นายทะเบียนตามกฎหมายว่าด้วยการทำงานของคนต่างด้าวทราบภายในเจ็ดวันนับแต่วันที่ได้เลิกจ้าง
คนต่างด้าวที่ถูกนายจ้างเดิมเลิกจ้างตาม
(๕)
หากประสงค์จะทำงานในราชอาณาจักรต่อไปต้องมีนายจ้างใหม่รับเข้าทำงานในกิจการแปรรูปสัตว์น้ำเท่านั้น
ภายในสิบห้าวันนับแต่วันที่ไม่ได้ทำงานอยู่กับนายจ้างเดิม  ทั้งนี้
ให้คนต่างด้าวยื่นคำขอรับใบอนุญาตภายในระยะเวลาและหลักเกณฑ์ที่อธิบดีกรมการจัดหางานกำหนด
ตามกฎหมายว่าด้วยการทำงานของคนต่างด้าว
การสิ้นผลการอนุญาตให้อยู่ในราชอาณาจักรได้เป็นการชั่วคราวของผู้ติดตามซึ่งเป็นบุตรที่อายุไม่เกินสิบแปดปี
ให้เป็นไปตามเงื่อนไขที่บังคับใช้กับบิดาหรือมารดาของคนต่างด้าว[๔]

ข้อ
๕  การออกนอกเขตท้องที่จังหวัดที่ได้จัดทำทะเบียนประวัติของคนต่างด้าว
เพื่อไปดำเนินการตรวจสัญชาติ ให้ดำเนินการ ดังนี้
(๑)
กรณีตรวจสัญชาติในราชอาณาจักร
ให้กรมการจัดหางานหรือหน่วยงานในสังกัดจัดทำหนังสือรับรองรายชื่อพร้อมเลขประจำตัวของคนต่างด้าวตามกฎหมายว่าด้วยการทะเบียนราษฎรให้แก่คนต่างด้าวดังกล่าวที่จะเข้ารับการตรวจสัญชาติ
เพื่อใช้เป็นเอกสารประกอบในการออกนอกเขตท้องที่จังหวัด
(๒)
กรณีการเดินทางออกนอกราชอาณาจักรเพื่อตรวจสัญชาติและรับหนังสือเดินทางเอกสารใช้แทนหนังสือเดินทาง
และหนังสือรับรองสถานะบุคคลของคนต่างด้าว ให้กรมการจัดหางานจัดทำหนังสือรับรองรายชื่อพร้อมเลขประจำตัวของคนต่างด้าวตามกฎหมายว่าด้วยการทะเบียนราษฎรให้แก่คนต่างด้าวดังกล่าวตามที่ประเทศต้นทางตอบรับเพื่อใช้เป็นเอกสารในการออกนอกเขตท้องที่จังหวัด
และการดำเนินกรรมวิธีการเดินทางออกนอกราชอาณาจักร และกลับเข้ามาในราชอาณาจักรเพื่อดำเนินการเกี่ยวกับการทำงาน

ข้อ
๖  มิให้นำบทบัญญัติตามมาตรา ๑๒ (๓)
แห่งพระราชบัญญัติคนเข้าเมือง พ.ศ. ๒๕๒๒ มาใช้บังคับกับคนต่างด้าวตามข้อ ๓
ที่ถือหนังสือเดินทาง เอกสารใช้แทนหนังสือเดินทาง หรือหนังสือรับรองสถานะบุคคล
โดยได้รับการตรวจลงตราประเภทคนอยู่ชั่วคราวที่เข้ามาในราชอาณาจักรเพื่อการทำงาน

ข้อ
๗  หนังสือเดินทาง
เอกสารใช้แทนหนังสือเดินทาง
หรือหนังสือรับรองสถานะบุคคลของคนต่างด้าวต้องเป็นแบบที่กระทรวงการต่างประเทศให้การรับรอง

ข้อ
๘  ให้พนักงานเจ้าหน้าที่ตามกฎหมายว่าด้วยคนเข้าเมืองประทับตราอนุญาตให้คนต่างด้าวซึ่งถือเอกสารตามข้อ
๗ เข้ามาและทำงานอยู่ในราชอาณาจักรเป็นเวลาสองปี
เมื่อคนต่างด้าวดังกล่าวอยู่ในราชอาณาจักรครบกำหนดระยะเวลาที่อนุญาตแล้ว
หากประสงค์จะอยู่ในราชอาณาจักรต่อไปอีกเพื่อการทำงานให้มีสิทธิขออยู่ในราชอาณาจักรได้อีกครั้งเดียวเป็นระยะเวลาไม่เกินสองปี
สำหรับผู้ติดตามซึ่งเป็นบุตรที่อายุตั้งแต่สิบห้าปีแต่ไม่เกินสิบแปดปี
ให้ได้รับอนุญาตอยู่ในราชอาณาจักรเป็นการชั่วคราวตามระยะเวลาที่บิดาหรือมารดาได้รับอนุญาตให้อยู่ในราชอาณาจักร
 ทั้งนี้
ให้สามารถทำงานอื่นได้ภายใต้บทบัญญัติของกฎหมาย[๕]
ในกรณีผู้ติดตามซึ่งเป็นบุตรของคนต่างด้าวที่ได้รับอนุญาตตามวรรคสองต่อมามีอายุเกินสิบแปดปีให้มีสิทธิอยู่ได้ตามสิทธิของบิดาหรือมารดา
แต่ไม่เกินวันที่ ๒๔ พฤศจิกายน พ.ศ. ๒๕๕๙ และต้องทำงานกับนายจ้าง[๖]

ข้อ
๙  การได้รับอนุญาตให้อยู่ในราชอาณาจักรของคนต่างด้าวจะสิ้นสุดลงก่อนระยะเวลาที่ได้รับอนุญาตตามข้อ
๘ ในกรณี
(๑)
ได้รับการตรวจลงตราแล้วไม่ขออนุญาตทำงานภายในสิบห้าวัน
(๒)
ไม่ได้ทำงานอยู่กับนายจ้างเดิม
เว้นแต่จะได้รับอนุญาตจากนายทะเบียนตามกฎหมายว่าด้วยการทำงานของคนต่างด้าวให้ทำงานกับนายจ้างใหม่
ในลักษณะงานและพื้นที่ตามข้อ ๑ ตามเงื่อนไขที่อธิบดีกรมการจัดหางานกำหนดตามกฎหมายว่าด้วยการทำงานของคนต่างด้าว
ภายในสิบห้าวันนับแต่วันที่ไม่ได้ทำงานอยู่กับนายจ้างเดิม หรือ
(๓)
เมื่อเดินทางออกไปนอกราชอาณาจักร
เว้นแต่มีหนังสือรับรองการจ้างงานต่อไปจากนายจ้างและได้รับอนุญาตจากพนักงานเจ้าหน้าที่ก่อนเดินทางออกนอกราชอาณาจักร
และเดินทางกลับเข้ามาในราชอาณาจักรอีกภายในระยะเวลาที่ได้รับอนุญาตให้อยู่ในราชอาณาจักร

ทั้งนี้
ตั้งแต่วันที่ ๒๕ พฤศจิกายน พ.ศ. ๒๕๕๘ เป็นต้นไป

ประกาศ ณ วันที่ ๓๐
ธันวาคม พ.ศ. ๒๕๕๘
พลเอก ประยุทธ์  จันทร์โอชา
นายกรัฐมนตรี

พลเอก อนุพงษ์  เผ่าจินดา
รัฐมนตรีว่าการกระทรวงมหาดไทย

ประกาศกระทรวงมหาดไทย
เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
เฉพาะกิจการแปรรูปสัตว์น้ำ ตามมติคณะรัฐมนตรี เมื่อวันที่ ๑๐ พฤศจิกายน พ.ศ. ๒๕๕๘
(ฉบับที่ ๒)[๗]

ข้อ
๖  ให้คนต่างด้าวที่ได้จัดทำทะเบียนประวัติและขอรับใบอนุญาตทำงาน
ตามประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษเฉพาะกิจการแปรรูปสัตว์น้ำ
ตามมติคณะรัฐมนตรีเมื่อวันที่ ๑๐ พฤศจิกายน พ.ศ. ๒๕๕๘ ลงวันที่ ๓๐ ธันวาคม พ.ศ. ๒๕๕๘
ที่มีอายุไม่เกินสิบแปดปีนับแต่วันออกประกาศฉบับนี้
สามารถขอเปลี่ยนประเภทกิจการหรือนายจ้างเพื่อทำงานในประเภทกิจการอื่นตามบทบัญญัติของกฎหมาย
หรือใช้สิทธิการเป็นผู้ติดตามซึ่งเป็นบุตรของบิดาหรือมารดาภายในหกสิบวันนับแต่วันที่ประกาศนี้มีผลใช้บังคับ
โดยให้นายจ้างนำคนต่างด้าวที่ประสงค์จะขอเปลี่ยนประเภทกิจการ
หรือเปลี่ยนนายจ้างตามวรรคหนึ่ง
ไปแจ้งการเปลี่ยนประเภทกิจการหรือนายจ้างกับพนักงานเจ้าหน้าที่ตามกฎหมายว่าด้วยการทำงานของคนต่างด้าว
และให้คนต่างด้าวนำหลักฐานที่กรมการจัดหางานออกให้ ไปแจ้งให้นายทะเบียนท้องที่หรือนายทะเบียนท้องถิ่นตามกฎหมายว่าด้วยการทะเบียนราษฎรที่นายจ้างมีภูมิลำเนาเพื่อแก้ไขทะเบียนประวัติและการเปลี่ยนนายจ้าง
ในกรณีไม่สามารถดำเนินการได้ตามวรรคหนึ่ง
ให้ถือว่าสิ้นผลการอยู่ในราชอาณาจักรตามข้อ ๔ ของประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษเฉพาะกิจการแปรรูปสัตว์น้ำ
ตามมติคณะรัฐมนตรี เมื่อวันที่ ๑๐ พฤศจิกายน พ.ศ. ๒๕๕๘ ลงวันที่ ๓๐ ธันวาคม พ.ศ.
๒๕๕๘
เว้นแต่จะใช้สิทธิการเป็นผู้ติดตามซึ่งเป็นบุตรของบิดาหรือมารดาที่ได้จัดทำทะเบียนประวัติและขอรับใบอนุญาตทำงานไว้ในคราวเดียวกัน
 ทั้งนี้
ให้คนต่างด้าวที่ใช้สิทธิของผู้ติดตามนำหลักฐานที่แสดงการเป็นบิดาหรือมารดาไปแจ้งการเปลี่ยนแปลงต่อพนักงานเจ้าหน้าที่ตามกฎหมายว่าด้วยการทำงานของคนต่างด้าว
และให้คนต่างด้าวนำหลักฐานที่กรมการจัดหางานออกให้ ไปแจ้งให้นายทะเบียนท้องที่หรือนายทะเบียนท้องถิ่นตามกฎหมายว่าด้วยการทะเบียนราษฎรที่นายจ้างของบิดาหรือมารดามีภูมิลำเนาอยู่เพื่อแก้ไขทะเบียนประวัติ

ชวัลพร/ปริยานุช/จัดทำ
๓ กุมภาพันธ์
๒๕๕๙

ปุณิกา/เพิ่มเติม
๓ พฤษภาคม ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๒๔ ง/หน้า ๒/๒๘ มกราคม ๒๕๕๙

[๒] ข้อ ๑ วรรคหนึ่ง แก้ไขเพิ่มเติมโดยประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
เฉพาะกิจการแปรรูปสัตว์น้ำ ตามมติคณะรัฐมนตรี เมื่อวันที่ ๑๐ พฤศจิกายน พ.ศ. ๒๕๕๘
(ฉบับที่ ๒)

[๓] ข้อ ๒ วรรคสอง
เพิ่มโดยประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
เฉพาะกิจการแปรรูปสัตว์น้ำ ตามมติคณะรัฐมนตรี เมื่อวันที่ ๑๐ พฤศจิกายน พ.ศ. ๒๕๕๘
(ฉบับที่ ๒)

[๔] ข้อ ๔ วรรคสี่
เพิ่มโดยประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
เฉพาะกิจการแปรรูปสัตว์น้ำ ตามมติคณะรัฐมนตรี เมื่อวันที่ ๑๐ พฤศจิกายน พ.ศ. ๒๕๕๘
(ฉบับที่ ๒)

[๕] ข้อ ๘ วรรคสอง แก้ไขเพิ่มเติมโดยประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
เฉพาะกิจการแปรรูปสัตว์น้ำ ตามมติคณะรัฐมนตรี เมื่อวันที่ ๑๐ พฤศจิกายน พ.ศ. ๒๕๕๘
(ฉบับที่ ๒)

[๖] ข้อ ๘ วรรคสาม เพิ่มโดยประกาศกระทรวงมหาดไทย
เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
เฉพาะกิจการแปรรูปสัตว์น้ำ ตามมติคณะรัฐมนตรี เมื่อวันที่ ๑๐ พฤศจิกายน พ.ศ. ๒๕๕๘
(ฉบับที่ ๒)

[๗] ราชกิจจานุเบกษา
เล่ม ๑๓๓/ตอนพิเศษ ๘๗ ง/หน้า ๙/๑๒ เมษายน ๒๕๕๙